khistorydata/jeongjo-sjw-relations huggingface dataset:
정조 6년 · 강
召見藥院三提調于誠正閣。都提調鄭弘淳。提調金華鎭。副提調嚴璹。
정조 6년 · 목
弘淳曰。醫官待令矣。予曰。自日前有眼病之漸。臂脚亦有麻木之症。湯劑何當進御乎。醫官吳道炯曰。雖三庚之時。此是已定之陽劑。本方中去人蔘。入縮砂浮萍似好矣。予曰。三分重蔘。入之何妨耶。醫官丁文壽曰。入之亦無所妨矣。予曰。縮砂浮萍入之何如。文壽曰。似好矣。華鎭謂道炯曰。自明日進御似好矣。璹曰。 惠慶官誕日陳賀。今番則何以爲之乎。予曰。當爲權停。出去後以此書出。予曰。今龍川倅誰也。是乃趙心泰乎。華鎭曰。果然矣。予曰。趙心泰與李潤慶何如。華鎭曰。臣按西藩時。俱以下官使之。則潤慶確實。心泰有知識。各有長短矣。予曰。外邑恤死之典。若待回啓後。始施恤典。則必有後時之嘆。自今爲始。先施恤典。則必有後時之嘆。自今爲始。先施恤典。追後狀啓似好。以此定式何如。華鎭曰。聖敎誠然。依此定式似好矣。
정조 6년 · 강
進御加減通聖散數十貼。自明日煎入。榻敎也。
정조 6년 · 강
獻陵慰安祭。命不卜日設行。
정조 6년 · 목
禮曹啓言。卽接 獻陵令所報。則本 陵 王后陵上寅方莎臺石上與引石上莎幷與封土長一把廣二把二尺。今十五日辰時頹圮云。 陵上莎草頹圮之患。至於如此。極爲驚心。 慰安祭。不卜日。今十八日設行。政府以下。依例進考奉審浚。請稟處。允之。敎以。卽爲進考奉審以來。見今農政方殷。廚傳之弊。不可不念。只政府及本曹堂上進去。
정조 6년 · 강
順懷墓慰安祭。命不卜日設行。
정조 6년 · 목
禮曹啓言。卽接 順懷墓所報。則本 墓墓上東邊曲墻內邊。今十五日。爲兩所傷。以周尺尺量。則長二十二尺厚二尺曲墻有此頹圮之患。不可無慰安之擧。慰安祭不卜日。今十八日設行。在前墓所有頉時。本曹郞廳。例爲追去。而今此 獻陵奉審時。旣已只堂上進去事命下矣。本 墓奉審。亦以堂上一員進去奉審後。請稟處。允之。
정조 6년 · 강
拿處西部奉事李恒演。
정조 6년 · 목
漢城府啓言。今番雨水。川邊人家之漂流處。發遣府官。使之摘奸而與中西部仁達坊 杜稷洞契。有人物壓死之慘。而該府官全不致察。自臣府聞之。有此申飭之浚。始爲査報。以致登聞之稽滯。極爲駭然。當該部官李恒演。令該府處之。臣亦惶恐待罪。敎以。城中有此人命頹壓之事。而有司不以聞爲。致煩飭敎然後。始乃査出。京司尙然。外邑何論。該部官。令該府拿問。各別嚴處。以懲日後。此外漂失人家。亦卽詳細査問以啓。恤典依例擧行之意。枚報該廳。卿亦難免重勘。而卿於本府。頗多聲績。姑施緘辭重推之典。此後惕念察飭。因此思之。今番漂雨過多。諸道此等之患。安保其必無。令廟堂行會。俾各仔細亦令着意顧恤事分付。
정조 6년 · 목
敎曰。目今諸路邑宰。一日曠官可悶。貶罷之代。不可不急速差遣。且南窠闕無多。行政不難云。都目政。以念間推擇。秩滿守令勿遷轉。至於居中守令之自銓曹草記降出。今番則尤不宜循常爲之。以此分付吏曹。
정조 6년 · 강
以李★(土+甲)爲大司憲。徐有成李敬一爲掌令。
정조 6년 · 목
政院啓言。判尹鄭昌聖。緘辭從重推考事命下矣。憲府行公臺諫。請幷卽牌招。以爲承授。敎以。行公人員數少。似難備員擧行。未肅拜臺諫許遞。前望單子入之。待下批。與行公臺諫牌招擧行。
정조 6년 · 목
敎曰。昨日年旣有筵敎。各廳取才。不但都目爲然。常時亦令依例爲之。則尙今遷就。有此窘束之擧。兵曹判書鄭好仁。從重推考。明日再明日。雖値殿座或誕日。勿㧦設行事分付。
정조 6년 · 강
命大司成金履素催促上來。
정조 6년 · 목
敎曰。日次殿講。本館不可無長官。在外大司成催促上來。
정조 6년 · 강
京兆以各部被水墊沒人家詳査別單啓。
정조 6년 · 목
因漢城府漂失人家詳査草記。敎以。頹壓民家。題給恤典。亦有前例與否。問于大臣。卽令該廳使之擧行浚草記。
정조 6년 · 강
命明日儒生殿講處所。仁政殿爲之。
정조 6년 · 강
行日次儒生殿講于仁政殿。試官徐命善金尙集趙鼎鎭柳誼徐龍輔沈樂洙
정조 6년 · 목
具翼善冠袞龍袍。乘輿出協陽門。詣仁政殿。降輿陞座。予曰。兵判何不入來。參於侍衛班外乎。左副承旨趙尙鎭曰。以宣薦取才事。出去試所。不得來參矣。予曰。姑停取才。卽爲入來事分付。試官率儒生李漢濯等七十二人。行禮訖。承旨嚴璹曰。判尹鄭昌聖。以參考官改望擬入矣。今聞以緘答之尙未下批。方在待勘中。不得入參矣。予曰。今當下賜批。卽爲入參事分付。予曰。今番殿講。八道儒生。幾皆進參矣。命善曰。然矣。命開講。以次進講。兵判鄭好仁自外進前。予曰。各技取才。今果設行乎。好仁曰。昨有飭敎。故果爲設行矣。予曰。今日內。當盡爲取才乎。好仁曰。宣薦人西北人六道武士。盡爲取才。則當至再明矣。予曰。宣薦爲幾人乎。好仁曰。宣薦爲十五人。守部薦幾至四十人。且有祿試射矣。不必兼設。以待浚日好矣。好仁曰。旣有前例。故臣果以此出令矣。予曰。春秋兩等。旣非都政之日。而已有取才之擧。亦係不輕。卿於明日。必爲親試。好仁曰。謹依敎擧行矣。敎曰。湖南私賑人召入。光州姜德輝。昌平金和鍾[重:I-PERSON]。南平黃千一。以次進前。予曰。爾等各自損千石私賑乎。德輝等曰。然矣。予曰。爾等雖是富實之民。不惜千包。辦此救濟之擧。俱甚可尙。其在酬賞之典。無論內外。實職欲爲除拜。而爾等年値衰老。有難供職。何以則爲好耶。爾等畢陳所願。德輝等曰。臣等別無所望。而只願錦衣還鄕矣。予曰。何官爲錦衣還鄕乎。好仁曰。指謂邊將矣。予曰。除拜邊將。亦有前例乎。好仁曰。有五衛將特除之事矣。命善曰。亦有 陵參奉除拜之例矣。予曰。本道有邊將窠乎。好仁曰。只有臨淄僉使一窠。萬戶則無窠矣。予曰。古有五衛將除拜之例。爾等欲爲此職乎。德輝等曰。五衛將有難堪當矣。予曰。一除此職。則傳子若孫。當爲世世兩班。豈可與邊將幷論哉。德輝等曰。惟在自上處分。臣不敢更達矣。千一曰。臣則惟願錦衣還鄕矣。予曰。爾願如此。卽當分付該曹。而今此賞典。非直爲爾等。而實出聳勸之意。此後雖値歉歲。凡厥鄕外之民。體此朝家之意。必也交相激勸。捐財恤窮事。傅及鄕隣。予曰。新除二人。換着五衛將眼色。仍參侍衛。予曰。京畿監司入侍。李亨逵進前。予曰。今番兩浚外邑狀報形止何如。亨逵曰。沿江諸處。盡爲沈沒。山峽之間。或有沙汰之患云矣。予曰。移秧今巳畢役乎。亨逵曰。高燥處。尙今移插云矣。少頃乘輿入協陽門還內。
정조 6년 · 강
拿處成均館掌務官金鼎國。
정조 6년 · 목
左副承旨趙尙鎭啓言。殿座之時。應講儒生。不着靴子。儒生問名。請令本館停擧。敎以。儒生停擧置之。本館掌務官拿處。
정조 6년 · 강
拿處假注書鄭萬始。
정조 6년 · 목
敎曰。注書近日所爲。駭妥之端。不一而足。該注書汰去。令該府拿問處之。
정조 6년 · 강
遞大司成金履素。以沈念祖代之。
정조 6년 · 목
敎曰。在外大司成。尙無動靜。殿座時不可不備員。大司成金履素許遞。前望單子入之。
정조 6년 · 강
以金魯淳爲承旨。尋遞魯淳。以金宇鎭代之。
정조 6년 · 목
敎曰。承旨前望單子入之。○政院以魯淳方差祭官。姑未還來啓稟。敎以。新除授承旨金魯淳許遞。承旨前望單子入之。又敎曰。新除授承旨金魯淳李世奭李亨元幷敍用。世奭給牒。
정조 6년 · 강
命館學齋任儒生。一經講入格人。二十一日試取。
정조 6년 · 강
命光州嘉善姜德輝等。本道邊將窠備擬。
정조 6년 · 목
敎曰。富民之損財賑活。須有別樣激勸之政。方責來效。未知人地之如何。使之起送矣。三人身手地處。足堪此等之職。光州嘉善姜德輝。昌平閑良金和重。南平嘉善黃千一。五衛將見窠。本道邊將窠。令該曹口傳備擬。
정조 6년 · 강
命湖南勸分人。以承傳備擬事。分付該曹。
정조 6년 · 목
領議政徐命善啓言。湖南勸分人之今日所被恩榮。不但爲渠輩誇耀鄕里。而他日積栗之民。其將視此而激厲。聖意所在。臣實欽仰。第姜德輝黃千一之嘉善。俱是加設帖。金和重則未及加資。在前實職命下之浚。多有改出官敎之例。今亦依此擧行。金和重一體成給折衝敎旨浚。奉承傅備擬事。分付該曹。允之。
정조 6년 · 강
惠慶宮誕辰。命錢木米內入。
정조 6년 · 목
敎曰。 惠慶宮誕辰。錢文二千兩。紬一同。苧二十匹。木六同。分付戶曹內入。木則兵曹擧行。又敎曰。粳米三十石。入于 惠慶宮。
정조 6년 · 강
命頹壓民家題給。參考他例定式。
정조 6년 · 목
賑恤廳啓言。因漢城府草記。頹壓民家。卽令該廳擧行事命下矣。京兆別單中頹壓民家二十處。各布一疋題給。敎以。京外無異。參考他例。劃一定式後草記。
정조 6년 · 강
命殿講時終不來待者。幷停擧。
정조 6년 · 목
成均館啓言。今日親臨儒生殿講時。西齋進士朱宅夏。中學掌議曺允履。色掌韓用鐸。西學色掌議金鍾弼。落點已下之後。或稱病。身病終不來待者。事體所在。極爲駭然。請幷停擧。允之。敎以。卿等推考。
정조 6년 · 강
命泗川居沈召史。考律勘處。
정조 6년 · 목
刑曹啓言。泗川居沈召史擊錚原情。其夫李益龍發配委折。依傳敎發關査問於該道矣。卽接慶尙監司趙時俊査報。則以爲益龍身爲下吏。不知分義。構捏土主。圖罷官長。罪杖一百流三千里。定配於洪原縣云矣。今見報査。沈女誣罔之狀。尤爲綻露。依前草記。自臣曹請考律勘罪。允之。
정조 6년 · 강
以李★(土+甲)爲大司憲。李敬一爲掌令。金魯淳。金宇鎭爲承旨。
정조 6년 · 목
敎曰。大司憲前望單子入之。又敎曰。掌令前望單子入之。又敎曰。承旨前望單子入之。
정조 6년 · 강
命西北堂上窠。都政日依例差出。
정조 6년 · 목
敎曰。秩滿守令勿遷事。向於悶旱時。因堂疏所請。難已許施。今聞銓堂言。瓜滿守令。只是西北堂上窠云爾。則瓜滿差代。不若秩滿秩陞矣。況今民情視得雨前稍殊。農形比三南則頗勝。別無聲績。徒然仍任。似無意義。此等窠。都政日依例差出之意。令銓堂知悉。
정조 6년 · 목
以李栢然爲寧遠郡守。
정조 6년 · 강
命司僕主簿洪守榮。今日內謝恩。
정조 6년 · 목
敎曰。除拜已過隔年。候班亦不來參。道理豈如是乎。司僕主簿洪守榮。今日內謝恩。使之問安。
정조 6년 · 강
命洪忠道生鰒闕封事。自本院行査浚稟處。
정조 6년 · 목
司饔院啓言。各道物膳進上。例爲前期封進。而 惠慶官誕日物膳進上中。洪忠道所封生鰒。無端闕封。當該道臣罷職。封進官。請拿問嚴處。敎以。事極駭然。猶未知委折之如何。自本院斯速行査浚。更爲稟處。又啓言。 誕日物膳進上遲滯委折。纔已發關行査於洪忠監司洪秀輔處矣。物種今始來到。故方欲監封之際。生鰒箇箇色變腐傷。不得已退送。使之改備封進浚稟處次。領來陪持人。姑爲囚禁。敎以。已料其阻水。聞果然矣。物膳色品之稍變。似非不謹封進之致。不必退送。仍爲封入。陪持人。參酌懲治放送。
정조 6년 · 강
持平李秀夏上疏陳勉。仍請諸條之亟擧改築。賜批。
정조 6년 · 목
疏略曰。人君代天育物。天之心卽殿下之心也。天心眷眷而靈貺滋至。殿下之心或怠。則天心夢夢而災沴不息。此豈非殿下大可警省者乎。惟殿下憧憧。無時間斷焉。噫。今秋豐歉。雖未可知。嗣歲接濟。亦所留念。伏願下詢廟堂而處之焉。噫。草竊奸究。豐年樂歲。尙或有之。況此纔經大旱。人情遑急之時乎。請令京而捕廳。鄕而鎭營。嚴明申飭。俾盡譏詷。禦暴之政。未必無補矣。噫。臣待罪騎省。略有年所。凡於曹中宿弊不一。近來把守減年。補葺愈弛。而廵警有遞休之時。守卒甚單弱之憂。土石修築。固非其時。而籬栅堅補。尤宜盡心。臣謂各該營門。益務修葺之方。稍待物力鳩集。亟擧改築之圖。斷不可已也。批以。所陳當留念。第二件事。令廟堂稟處。三件四件事依施。
정조 6년 · 강
御宙合樓。行奉審。
정조 6년 · 강
遞承旨趙瑍金宇鎭。以徐鼎修趙時偉代之。
정조 6년 · 목
敎曰。左承旨勢難强迫。許遞。前望單子入之。 敎曰。右承旨聞有實恙。勢難供劇。今姑許遞。前望單子入之。 敎曰。明日卽便殿殿座。日熱又如此。承旨只該房及代房承旨入侍。
정조 6년 · 강
命明日親政時刻。以卯初磨鍊。開門比常時稍早。
정조 6년 · 목
敎曰。日熱如此。明日親政時刻。以卯初磨鍊。開門雖不差早。比常時稍早爲之事分付。
정조 6년 · 목
敎曰。時囚皆令今日內捧供。判堂近以橋梁疏濬之役。勢將妨務。判義禁具善復許遞。明日改差出。開坐令次堂擧行。
정조 6년 · 강
命抄啓文臣進箋。以二十二日爲之。
정조 6년 · 목
敎曰。抄啓文臣李時秀進箋。以二十二日爲之。抄啓諸文臣參班。依向日下敎擧行事分付。當於便殿受箋。侍衛除之。只承史入侍事。本閣本院知悉。
정조 6년 · 강
命再明日殿座。以春塘臺爲之。
정조 6년 · 목
敎曰。再明日殿座處所。以春塘臺爲之。侍衛除之。試官時服肅拜事分付。
정조 6년 · 강
命西平萬戶延德雨。自本廳待窠收用。
정조 6년 · 목
敎曰。觀此闕記。西平萬戶延德雨報瓜。德雨之效勞南城行幸時。抑云不些。人亦勤幹。反勝京營執事。遞來後。自本廳卽爲防窠收用事分付。
정조 6년 · 강
命時囚金鼎國等議處。
정조 6년 · 목
義禁府啓言。成均館掌務官金鼎國。西部奉事李恒演原情。幷泛稱遲晚。請刑推得情。敎以。幷除刑推議處。
정조 6년 · 강
命再明日親行祈雨祭。
정조 6년 · 목
敎曰。其雨其雨。密雲不雨。初庚在卽。民事荒急。躬行親禱之擧。不容少緩。再明日詣 社壇。當親行五次祈雨祭。該房知悉。
정조 6년 · 강
僉知鄭述祚上疏陳勉時務。仍請諸條裁處。賜批。
정조 6년 · 목
疏略曰。內需司之設。其來已久。名碩建言請罷者。亦非一二也。惟宜斷自宸衷。赫然罷去。而凡係內間需用。竝令自外進供。則其爲恢蕩之治。孰有大於此者哉。守禦廳總戎廳兩營。本是外將。事體與京衙門有異。當初有胥吏若干人。軍校以備奉行簿書之地耳。何必又置一大將於城闉。別無詰戎之政。而徒貽耗財之弊。誠爲革罷。以其錢財付之有司焉。至於御營禁衛軍。許令減半上番。且如兵曹騎步兵[布:I-OFFICE]訓鍊都監砲保及各衙門工匠料布。各司奴婢身役。姑令一半停捧。庶可爲窮民一分之惠矣。至若祖宗朝各邑還上。只有戶曹元會付。其耗穀。年前因金應祖之疏。奪其耗穀。以爲常平倉穀此實爲生民難支之弊也。俾不至鄰族之橫徵。則此亦爲懷保之一道也。且仁明園創設。終非古例。伊時雖用皇貴妃之禮。豈有加於貳極之理哉。今順懷昭顯墓。不曰園而墓。則園之與墓。只爭一字。而隆殺之際。禮義有截。今此仁明園之園字。不宜仍存。以示後世焉。臣待罪寧越時。考其事蹟。戶長嚴興道樹立卓異。 先朝已贈工曹參議。而若論其危忠大節。則雖謂之伯仲於成朴諸人。不過也。今當四臣加贈賜諡之日。惟此嚴興道之獨漏。實爲欠典。請依四臣例。一體擧行。批以。所陳多是切實之言。方欲體念。其中可以稟處者。令攸司覆奏。至於內需司革罷事。不待爾言。已有商度。自在丙申初。裁省折受。永罷刷官。將欲因此革除本司。細考出入之簿。入不當出。今從爾說。竝責貢人所出。內帑反有益。而度支反有害。此所謂古今異宜者。以是竊取先正之箚語。田賦去來。委之吏曹。奴貢比總。屬于備局。稅穀捧用。掌諸戶曹。而特不罷其名者。出於節經用。爾或未及聞知。故此敷說矣。
정조 6년 · 강
召見時原任大臣。藥院三提調及輪對官于誠正閣。領府事金尙喆。判府事鄭存謙。領議政徐命善。都提調鄭弘淳。判府事李徽之。左議政洪樂性。右議政李福源。提調金華鎭。副提調嚴璹。
정조 6년 · 목
請對也。○尙喆曰。痰核之症若何。予曰。今則便成痼疾。甚可悶矣。卿等仰瞻也。尙喆曰。仰覩天顏。玉色頗瘦。不勝悶慮矣。予曰。一自郊壇往來之後。頗有添劇之症。似是暴陽而然矣。尙喆曰。臣等俄聞親禱之報。今此請對矣。大抵躬行禱雨之擧。自是人君盛德事。今此聖念。旣出於敬天憂民。則臣等雖曰無狀。豈不思奉揚至意。而第念聖候方在靜攝之中。民事雖曰不輕。亦可不顧念至重處乎。惟玆凝穆對越之誠。則是亦禱雨之事。何必躬將圭幣而謂之禱雨耶。見今雨意方濃。必得方寸之霔。伏願 殿下亟加三思。以寢成命焉。命善曰。見今旱氣益肆。風候不調。閭巷之間。感氣大熾云。此時動駕。實非節愼之方。且數日以來。日氣薫蒸。雲氣濃墨。顯是將雨之兆。惟願靜坐虎誠。以侯沛然之澤焉。予曰。向日郊壇。誠未格天。終未得雨。予以何顏更言躬禱之事。而第今庚日不遠。民事渴悶。故不得不有是命矣。日昨農壇。非不欲躬行。而難期其得雨。故替送左相。此無他。卽是新卜之相。古有商霖二字書給之故。使之行禱矣。終不得一霈。此亦誠淺而然耶。今予更禱之擧。非敢曰誠能孚格。而或有萬一之望。且不以明日設行者。事天之道。貴在不屑。故特以再明日爲定矣。弘淳曰。天道雖遠。必監忱誠。雖不躬禱。必當霈然矣。尙喆等曰。時氣不調。必盡節宣之方。雨意方濃。以致黙禱之誠。亟從臣等之請焉。予曰。近來予果節愼。故姑無感氣來侵矣。命善曰。此是元氣豊旺之效。伏承不敎。不勝欽歎矣。予曰。體攝非難。而聖人制禮。自有儀節。且 朝宗屢有躬行之例。其在遵守之道。亦何敢廢之乎。弘淳曰。 仁廟朝。或曰祈雨之誠。惟在對越而已。不在躬行云。雖使替行。聖德少無損矣。樂性曰。宋仁宗常曰夙夜黙禱。爲一箇誠敬云矣。予曰。宋仁宗果於太乙宮禱雨而得之。其時有人卜其雨來之日而禱之矣。徽之曰。此是王素所卜之事矣。予曰。人或有今日有雨云。有何先見而然乎。命善曰。今日卽是六月之初。故有是言矣。福源曰。親禱不必每次爲之。亟命替行宜矣。命善曰。臣等今日之請。實非節佯。出於實懇。伏願反汗焉。予曰。一雨之得。雖曰不在親禱與不親禱。而今若中止。人或謂何。尙喆曰。聖上祈天之誠。靡不用極。今雖停行。大小臣庶。孰敢有如何之意耶。此不必然矣。存謙曰。向日郊壇。敬天之誠。薦珪之儀。凡厥臣民。擧皆感嘆。今雖停止。必當仰認聖意矣。予曰。卿等之言雖如此。有命旋寢。終涉如何。實難聽施矣。華鎭曰。臣職在藥院。不勝愛慮之忱。敢此仰達。亟軫愼節之方。特寢成命焉。予曰。當商量下敎矣。
정조 6년 · 강
命 社壇五次祈雨祭。大臣攝行。榻敎也。
정조 6년 · 강
命夏冬歲抄落點或付籤。復舊例。
정조 6년 · 목
敎曰。最遠久例。每於夏冬歲抄時。減等或敍用之人。必皆落點。而否則付黃籤。踏小啓字矣。挽近以來。此規專廢。自今復舊例。此後歲抄。如非落點付籤。切勿施行。該房微稟事。載之院中故事。
정조 6년 · 강
命吏兵批歲抄點下者。依例捧傳旨。
정조 6년 · 강
命閣職相妨。吏曹正郞金載瓚本職改差。
정조 6년 · 강
命時囚權濟應議處。
정조 6년 · 목
義禁府啓言。報恩縣監權濟應原情。泛稱遲晩。請刑推得情。敎以。除刑推議處。
정조 6년 · 강
御㴠仁亭。行都政。吏曹判書李命植。參判鄭一祥[參議:I-POSITION]趙鼎鎭。兵曹判書鄭好仁。參判徐有寧。參議鄭存中。參知李時秀。
정조 6년 · 목
予曰。今番出六窠闕甚窄。入侍注書。尙瑞院官員。則可能區處否。命植曰。注書。尙瑞官員則僅可區處。而其他陞六人。似難區處矣。○敎曰。吏兵批初仕人。各別擇擬。守令邊將。亦爲擇擬。西北人松都人軍功人子孫錄用等事。另飭銓曹。○敎曰。挾輦將官準瓜人。今日政陞品事。分付西銓。此浚亦必隨郞卽調用之意申飭。名下懸註。依久勤例爲之事。定式施行。○敎曰。親政時入侍注書。尙瑞院官員。依例陞六。○敎曰。禁喧郎廳及不爲入侍郞廳拿處。○敎曰。兵曹判書鄭好仁推考。○敎曰。都總經歷閔百履汰去。○敎曰。訓鍊正。今日政以在京無故人差出。○敎曰。在外兵郞改差。○吏批。以李壽彬爲杆城郡守。金明鎭爲英陽縣監。金鍾秀爲判義禁。柳載熙爲寶城郡守。李華國爲同福縣監。韓榮錫爲孟山縣監。邊聖和爲慈山府使。徐有龍爲機張縣監。睦祖承爲文川郡守。白東運爲咸從府使。李格爲价川郡守。柳爾胄爲龍川府使。金文淳爲禮曹判書。鄭存謙爲謝恩兼冬至使。洪良浩爲副使。洪文泳爲書狀官。高益擎爲北靑府使。金處漢爲慶源府使。朴師剡爲假監役。尹可基爲典獄參奉。李鎔爲禮賓參奉。徐有容爲 慶基殿參奉。鄭德麟爲 肇慶殿參奉。金啓淳爲 長寧殿參奉。鄭殷祥爲 昌陵參奉。南羲老爲 恭陵參奉。丁載運爲 宣陵參奉。李英敎爲 明陵參奉。李潞秀爲 惠陵參奉。師剡以下。竝初仕也。○兵批。以金魯成爲訓鍊正。以兪碩柱爲公山營將。韓聖養爲安東營將。柳鎭豊爲慶州營將。柳心源爲黃州兵虞候。金魯成爲羅州營將。鄭世擎李益謙崔逵漸爲部將。世擎以下。竝初仕也。
정조 6년 · 강
遞承旨趙尙鎭。以徐有防代之。
정조 6년 · 목
尙鎭不馬仕進。敎以。許遞。前望單子入之。
정조 6년 · 강
御春塘臺。行儒生試取。召見大臣備局堂上守令邊將出六初仕人。試官徐命善。鄭昌聖。趙鼎鎭。柳義養。徐龍輔。沈樂洙。
정조 6년 · 목
自內詣春塘臺陞座。命善等行禮訖。予曰。日氣頗熱。雨意甚緊。儒生不可露坐。油幕入之。試所承旨看檢設給。予曰。大臣備局堂上進前。命善曰。俄聞內局提調之言。則淸暑之劑。方爲進御云。伏未知有何症候而然乎。予曰。淸暑六和湯。是暑令例用之劑。不必爲慮。而至於近日厭食之症。尤是爲可悶。 以唐馬周請必欲長久之謀不必遠求上古但如貞觀之初爲表題。 予曰。年少儒生。似無工程於四六文字。此題難易果何如。命善曰。近來士子皆能着工做表。似不爲難矣。右議政李福源曰。表題甚難善作矣。予曰。此題不出於前日科試時乎。命善曰。果不出矣。予曰。題意甚好。雖或不出。科場必多私作矣。命善曰。雖於私作。臣則未見矣。予曰。廟謨中有可奏之事乎。今方試士。且値日熱。至如不急之務。則稍待後日以爲稟處也。予曰。昨日都政果何如。而吏兵批能無做錯云耶。命善曰。吏批只爲一百望筒。而兵批則八十望筒。窠闕甚少。排擬之際。似不爲難。別無做錯之事矣。予曰。刑曹參議旣已作窠。則何不出代乎。此則猶屬微細。置之勿論。而童蒙敎官望單。初無入啓之事。而以金載謙落點。頒布中外。至於今日初入仕人入侍。亦爲待令云。此果非做錯處乎。命善曰。臣於俄者聞吏參之言。則書出望筒時。在傍參見矣。至於遺失之事。或慮其落漏於入啓時云。甚是怪底事也。予曰。童蒙敎官。是單窠之故。予亦留心看過。而初不入啓。安有下點之事。是以昨命政院以原望單子不入之意。措辭頒布矣。卿等果見之否。命善曰。臣等見之矣。予曰。凡於政事時。望單外必有正書政事入啓者。爲防如此遺漏之弊也。今於此窠。或慮落點而有遺忘置。被見正書政事。終無有得。所謂正書者。與他單望有異。是四五望長書者。則初非遺失之物。望單之不爲書入。可以推知矣。命善曰。吏判疏漏之失。不可無示警之道矣。予曰。亦係微細。何必察飭。左議政洪樂性曰。兹事臣亦聞之。實涉怪駭。事未前有。則豈可全然無警乎。予命守令察訪營將虞候邊將初入仕及出六人。同爲進前。各詢姓名資歷訖。退出。予曰。 獻陵奉審時。路由廣津行乎。禮曹判書徐有隣曰。乃擧動程路。頗逶迤。故奉審與私行。則不必由是路而渡涉漢江矣。予曰。然則頃日奉審之行。何至經宿耶。樂性曰。臣於伊日行到漢津。則潦水漲滿。高阜盡沈。僅出木末。其勢浩渺。見極甚危怖。而旣是奉命之行。則不可一刻遲滯。故乘船於漢江上流。逶迤而行。艱到杻峴。始爲止泊。涉水爲十許里。以是多費日力。二更初。方達 陵所。故復命以至翌日矣。予曰。予於伊日欲爲下敎。而大臣禮堂旣皆入來闕中。故未果矣。奉審之行。何莫非至重且大。而事自有緩急。則亦豈無闊狹之道。潦水大漲之時。冒險作行。不無意外之慮。前頭似此之時。則差待雨止水退。觀勢進去好矣。有隣曰。水漲之時。不但奉審之行易致遲滯。凡於 祭享時受香之路。又不無阻滯之慮。誠爲可悶。如値夏潦氷泮。則前期受香似好矣。予曰。所奏是矣。以右相之意。出擧條定式。予曰。日前賓筵。以德弼疏語事。略有言及於諸大臣矣。其疏有曰放釋之命極涉輕先云云。旣云傅敎。又曰輕先。當句內其人事。此則於渠不足深誅。而原疏則下語極涉怪駭。故業已留中矣。今於權裕疏出浚。取見原疏。疏果有近來官垣云云之說。宮垣二字。似指闕內墻垣之事。而近來初無修築之役。則其所指意。有未可暁。大抵渠之疏語。若指不敢言之事。則關係重大。罪不容誅。而予則曰渠亦業面於今日。則安敢以此等事。萌諸心筆諸筆乎。不過文不達意之致矣。命善曰。疏本未下。故臣等雖未知裏面之如何。而以臺疏見之。則明是不敢言之事。臺言雖多風聞。至於此事。則實無可疑處矣。又命讀奏。至竄配之典。予曰。此事何以處之則有得當耶。命善等曰。罪未彰著之前。雖無可論。旣已綻露之後。臺諫又言之。竄配之律。於渠可謂薄勘矣。弘淳曰。語犯所重。難以容貸矣。予曰。俄已下敎矣。渠亦今日臣子。則安有是事。然所係甚重。非不欲處分。而如是之際。徒慽予心。置之好矣。樂性曰。厥罪不至薄竄而止。豈可因置而論乎。福源曰。臣未見原疏。雖未知疏語之如何。而以臺言觀之。此非疑似之說。旣有明的之指。則罪旣彰露。恐不可置之矣。命善曰。如不以爲罪。則怪鬼輩。安有所懲戢之道乎。俯從臺言。先施竄配之典宜矣。予曰。於渠有何深誅。近來朝廷不得寧靜。堂階又爲不嚴。此予自反處。且渠疏中。似此不經之說。又多有之。如上行下效云云。誠極怪駭。然因言婚姻喪葬之事。至以糜費爲說。拕及宮垣之事。以言語間抉摘文字。論人重勘。終非美事。姑置勿論好矣。樂性曰。殿下每以自反爲敎。臣等伏不勝抑菀之忱矣。予曰。南柱老事。果何如。顧其職則乃下大夫也。而論其行則貪饕若是。無異於李奎緯之事。貽羞朝廷。莫此爲甚。命善曰。臣亦聞之。則居官行事。果多駭妄之擧云矣。樂性曰。以貶目觀之。可以推知。又命讀奏尹復相上疏。至米巿事。予曰。近來市直。不至高騰耶。昌聖曰。雨浚市直。市米之價。差下於曩時云矣。予曰。此疏中七緡。其數幾何。昌聖曰。似是七兩之謂也。予曰。百錢爲文。十文爲貫。十貫爲緡。由是數法。則以此推之。七緡爲七百兩矣。予曰。李仁彬事。又登於臺臣之疏。何以處之則爲好也。領軍千總之陣上揮扇。師律所在。眞有是事。極爲駭然。而抑有不然者。右手秉旗執鞭。左手執轡。則旣無別手。有何揮扇之手乎。道路喧傳。人言又如此。實未知也。命善曰。臣亦伊時聞知此事矣。臺疏旣已指名現出。則實非構虛。甚爲怪駭矣。樂性曰。武弁素善馭馬。不必以執轡與否爲疑矣。予曰。然則雖不執轡。左手終非揮扇之手。若欲使於揮扇。則必當移把旗鞭於左手。天下事不出於意慮之外。此則決無是理。且陣上揮扇。雖係師律。旣非死罪。當推覈時。如稍知人事。則豈不自首耶。然人言 南壇擧動時。浚廂千總。果是李仁彬與否。注書知入。趙興鎭承命出。還入奏曰。 雩祀壇擧動還宮時。浚廂領軍千總。卽李仁彬云矣。予曰。然則訓將之初不推覈。仁彬之終不自首。俱極駭然。予曰。權裕是誰之族乎。命善曰。故判書權忭之從孫云矣。予曰。今始通政。可謂脫矣。命善曰。地處甚好矣。予曰。近來罷削之啓一發。了無出場之期。如尹冕東者。身已故而啓猶存。此豈成說之事乎。合啓所謂罷削之啓。是官師相規之意。多不過十餘日。少至二三。略示警責而已。安有置人於不生不滅之科。迄無收殺之日乎。命善曰。自李衍祥罷職啓辭停啓時。似爲定式矣。予曰。合啓雖不得連爲。而新啓之發。旣爲無礙。則有發無停。似涉如何。且所謂停啓 云者。言送政院。只言某事停啓云。亦非古例。兩司郞爲牌招。溯考久遠文蹟。以爲釐正之地好矣。予曰。尹冕東啓辭外。又有他罷削之啓乎。左承旨徐有防曰。又有鄭德弼罷職啓辭矣。予曰。如已開政。吏參以下。催促入參。予曰。政望入之。予曰。咸從府使旣有擇差之命。則宣傳官豈無可合之人。而以經僉遷轉者擬望。是可曰擇差乎。誠甚駭然。予曰。此望筒勿施。更爲擬入。予曰。童蒙敎官。使之待令。命善曰。臣亦少退。試劵畢捧浚。入來何如。予曰惟。予命諸試官進前。考試書等題訖坼名。三下黃鍾五。李崑秀。次上尹行任。次下朴宗臣尹若烈。予曰。儒生進前。鍾五等入侍訖。命各讀奏所製表訖。予曰。尹行任誰之族乎。命善曰。尹行儼之弟也。予曰。頃以周易應講乎。行任曰。然矣。予曰。秋到記前周易一帙。可以成誦耶。命善曰。似難成誦矣。予曰。諸儒生之才。可謂難矣。相貌凡百。旣是如此。豈無做科之理乎。必須勉旃攻業。今秋到記時。講製問從所長赴試。予曰。圖點時館齋任以押班入來。而雖未滿點。如有特敎則赴試例也。今於學齋任。亦行此例無妨乎。命善曰。聖敎試好矣。
정조 6년 · 목
領議政徐命善曰。昨日都政。童蒙敎官。以首望落點。頒布中外。而入闕後聞之。則初無望筒書入之事云。銓曹之不察甚矣。吏曹判書李命植。請從重推考。從之。
정조 6년 · 강
命咸從府使白東運。爲先改差。令該府拿處。搨敎也。
정조 6년 · 강
獻陵陵上莎草有頉處及 順懷墓修改。命只本曹堂上進去。
정조 6년 · 목
禮曹判書徐有隣啓言。 獻陵 王后陵上莎草有頉處修改吉日。問于日官。則來八月初六日爲吉云。以此日擧行。而奉審時因傳敎。只政府及本曹堂上進去矣。修改時。一依奉審時擧行。而監役官則依例帶去。 順懷墓曲墻有頉處修改吉日。問于日官。則來七月初八日爲吉云。以此日擧行。而奉審時。只本曹堂上一員進去事。草記允下矣。修改時。亦依奉審例擧行。而監役官奏時官。請依例帶去。從之。
정조 6년 · 강
各陵寢 園墓奉審及 祭享時。命計其程道稟處。
정조 6년 · 목
領議政徐命善啓言。各 陵寢園墓有頉處奉審。何敢遲滞。而第値水潦漲滿氷澌蔽塞之時。不計蚤夜。乘危涉險。則亦不無意外之慮。以臣日前 獻陵奉審進去時所經歷者觀之。可以擧一反三矣。凡係大川渡涉處。則許其酌量緩急而作行。毋令冒險前進。以致公私僨誤。至於 祭享受香。事體尤重於奉審。阻水阻氷則計其程道稟旨。前期受香。恐合事宜。以此意分付該曹。以爲一體定式。請施行。從之。
정조 6년 · 강
命訓鍊大將具善復越俸十等。
정조 6년 · 목
敎曰。臺諫所得聞之事。身爲該營將臣。豈有不聞之理。藉令不聞。亦非不職之一端乎。紀律所在。難免重勘。而元戎之任。決不宜輕遞。訓鍊大將具善復。爲先越俸十等。
정조 6년 · 강
命訓局千總李仁彬拿問。捧口招以聞。
정조 6년 · 목
敎曰。李仁彬所爲。極爲無據。此胡大事。屢査之下。一味欺隱。致有臺臣指名論罪之擧。至於張扇障旭。冒犯紀律。在渠之罪。猶屬第二件事。當該千總李仁彬。爲先令該府拿問。捧口招以聞。欺隱情節。若不一一吐實。則勿爲稟旨。直加施威嚴問。待取服修啓目以聞。
정조 6년 · 강
命吏曹參政政官越俸十等。榻敎也。
정조 6년 · 강
命慶州營將柳鎭豊。近道中軍相換事分付。
정조 6년 · 목
領議政徐命善啓言。慶州營將柳鎭豊。以挾輦將勤勞。有此陞品。而聞其親年。法不當遠赴云。與近道中軍相換事。請分付該曹。從之。
정조 6년 · 강
拿勘寧越前府使李正吾。
정조 6년 · 목
領議政徐命善啓言。卽見江原監司金憙狀啓。則以爲寧越反庫時。流來私代捧。不知年數。虛留各穀。又爲二百九十石零。前府使李正吾罪狀。令攸司稟處爲請矣。正吾不待朝令。擅捧代穀。逋欠之數。又爲夥然。論其罪狀。自有本律。當該府使李正吾。請令該府拿問照勘。從之。
정조 6년 · 강
拿處禁府都事李濟達丁志德。
정조 6년 · 목
敎曰。李仁彬發明之招。如有一分疑似之端。不必施威。捧供以聞。何時下敎。尙不捧供。此等王府。將焉用哉。赴坐堂上推考。刑房都事拿處。
정조 6년 · 강
有政。吏曹參判鄭一祥。參議趙鼎鎭進。
정조 6년 · 목
以金載煕爲童蒙敎官。初仕也。權熻爲咸從府使。
정조 6년 · 강
司諫尹長烈持平李秀夏避嫌乞遞。賜批。
정조 6년 · 목
長烈啓言。守令察訪。同登筵席。奏對進退之際。糢糊做錯之失。豈無其人而䑃未紏正。聖敎由是而截嚴。臣何敢仍冒臺次乎。請遞臣職。秀夏啓言。守令邊將同登筵席。豈無奏對失措。致勤誨責之截嚴。臣何敢冒據於臺次乎。請遞臣職。幷批以。勿辭。亦勿退待。
정조 6년 · 강
持平尹復相上疏陳勉。仍請市弊察飭及李仁彬事拿問。賜批。
정조 6년 · 목
疏略曰。竊伏念臺閣之設。有國所重。上以禆補袞闕。下以紏劾官邪。其任重而責大。顧何如也。此所謂精選愼簡。自古已然。況今聖明御極。化理鼎新。此時此職。尤豈如臣謭劣所可承當哉。第向來市米一包。殆至七緡之餘。今此惠澤。未究於都民。宜 令攸司査出市民。遠地定配。以懲日浚焉。近來武夫驕姿。決非細憂。而都監千總李仁彬張扇上馬。以遮朝旭。萬口喧傳。臺疏出浚。又不卽自首。臣謂仁彬。亟令王府拿問定罪。批以。所陳當留意。市弊自有京兆。似必察飭。李仁彬事。大關國綱師律。欲別般重治矣。
정조 6년 · 강
正言權裕上疏懲討。仍請鄭德弼竄配。南柱老拿問。賜批。
정조 6년 · 목
疏略曰。噫嘻痛矣。亂臣賊子。何代無之。而至於鄭妻之浮於平蓋。卽是麟謙之根柢。而薄置近地。龜柱之甚於莾操。實爲量鐉之窩窟。而偃息海島。古今寧有是耶。王章莫伸。亂逆莫懲。乃至國榮之泹遏大計。德相之闖進凶疏。或臥斃牖下。或略施輕典。樂純之三大罪煥億之自作倀鬼。尙此曲貸。不加誅殛。亦可謂國有法乎。伏願亟允前浚三司之請。以洩一國之輿憤焉。又有所尾陳者。前掌令鄭德弼。渠謂輕先二字。專昧堂陛之義分。已極痛駭。而例聞其中又有宮垣之事云。嗚呼。是何言也。罷職薄勘。不足以正其罪。臣謂前掌令鄭德弼。亟施竄配。斷不可已也。前慈山府使南柱老。自叨西邑。專事貪饕。至達京師。聽聞所及。莫不駭惋。柱老亟令該府拿致嚴覈。繩以重律。批以。首陳事。悉諭諸批。次陳鄭德弼事。誠如爾言。厥罪何居。亦云難矣。原疏驟看。業已有日。當量處。南柱老事。事之有無勿論。實爲朝廷之羞恥。卽令該府苟有眞贜。自底當施之律。爾其勿辭察職。
정조 6년 · 목
敎曰。館學儒生日次殿講時。不出通栍居首。論賞一款置之。齋任儒生。以一經試講。意在試可。多能突誦。極可嘉尙。就入格人。更令製述。亦寓先講後製之遺意也。今旣開坼名。不可無勸奬之道。更試居通幼學黃鍾五給一分。幼學李崑秀大學一件俱諺解賜給。餘皆勿論。
정조 6년 · 강
命李仁彬事。令都監嚴問草記。
정조 6년 · 목
義禁府啓言。時囚罪人李仁彬。依傳旨反覈嚴問。則渠之所供內。伊時動駕時。果以千總領軍。出宮時爲先廂。還宮時爲後廂。而所領不過一哨。則咫尺之地。何敢爲張扇之計乎。且右手則執旗竿。左手執轡御馬。雖欲張扇。其勢末由云云。渠頑不直。招。開坐半日。啓目不得修入。臣等惶恐待罪。敎以。論以國綱。旣始之事。豈以渠之發明而中止乎。臺疏之指的姓名。有非泛泛風傳之比。則渠之終不直告情狀。萬萬痛駭。然事理無出常情之外。大抵赴陣將官。右手秉旗仗鞭。左手控轡制馬。更有別手可以揮扇。以此委折。朝廷筵亦有提敎。而左相之言以爲。武弁素覸騎御。不必以執轡與否爲疑端云云之故。予亦然之。今又思之。轡在左手。旗在右手。設令仁彬覸於騎馭。初不控轡如左相之言。以左手豈可揮扇乎。至於旗竿。決無移把左拳之理以此以彼。予則明知其起疑之※端。然十目成覩。衆口喧騰。雖欲爲仁彬地。眞所謂無可奈何。仁彬之有犯無犯。不可不從別岐嚴明覈實。然後更加發問目取服。政合審克之體。伊日動駕時浚廂把總哨官及將校等。卽令本都監都提調公廨開坐。嚴問草記。如不直招。當不拘用棍之意分付事。都提調知悉擧行。其時本局中軍。特令殿浚。浚廂之事。豈有不聞之理。一體捛致査問事。傳于都提調。卿等勿待罪。
정조 6년 · 강
命嶺南農糧略加俵事行會。
정조 6년 · 목
敎曰。本道民情。不待狀請。是可覷知。向來賑邑。多在沿邊。而麥事猶不至失稔。差可幸矣。外此列邑始暯終澇。民窮轉甚。目下艱食之狀。此固必然之理。而惟其勸播課農之方。況又在於資糧一事。卽見道伯啓本。亦不違所料。大抵賓筵大臣之奏語。不過是濫分之太甚。元非牢塞不得已之加俵也。道伯之不敢更請加俵云云。亦可想事狀之切急。以此意令廟堂知委嶺伯處。使卽略倬加俵事行會。
정조 6년 · 강
給扶餘縣漂頹戶恤典。
정조 6년 · 목
洪忠監司洪秀輔以扶餘縣民家漂頹馳啓。敎以。戶不分大小。民不言姓名。此等按例之事。茫昧如此。治績得無儱侗之歎乎。扶餘該縣監。爲先從重推考。形止使之斯速報來。隨卽狀閒事回諭。
정조 6년 · 강
命醴泉李召史擊錚査啓。下刑曹稟處。
정조 6년 · 목
慶尙監司趙時俊以醴泉居良女李召史擊錚內辭緣査啓事馳啓。敎以。下刑曹。京外殺獄文案。前浚何限。而惟其情跡之隱晦。倫常之變怪。孰有甚於此哉。自早至暮。反復究閱。載大若弼之間。終未得其爲首爲從之當在於何人。檢狀査牒之語。營題道啓之辭。或失於懸空。或涉乎臆決。均之爲未允當之歸。此文案。卿等除尋常。另加聚精爛商。指一的確稟處。
정조 6년 · 강
命李仁彬揮扇事。指一草記。
정조 6년 · 목
訓鍊都監啓言。依傳敎開坐于公廨。招致中軍申大謙等。反覆査問。則仁彬本來殘弱。而所騎之馬。悍甚難制。故仁彬不假放心坐鞍。張扇非所可論。元來手中。實不把扇。雖被嚴棍。何可誣人云。亦爲嚴加究問。而同然一辭。箇箇發明。臣伏承査實之命。終不能覈得。不勝惶恐。敎以。卿之査實如此。到今有難更問於李仁彬。徒傷事體。然査未究竟。向浚處分。如之何未知。卿等參量指一草記。
정조 6년 · 강
命守令察訪邊將。皆令不多日內辭朝。
정조 6년 · 강
命捕廳從事官望筒勿施。
정조 6년 · 목
敎曰。才有申飭。便復解忽何也。左邊捕廳從事官。無論實兼。全不擇差。該大將推考。此望筒勿施。此後毋敢如前事申飭。
정조 6년 · 강
命時囚李濟達丁志德鄭萬始。幷分揀。
정조 6년 · 목
因禁府都事濟達等拿囚傳旨。敎以。分揀。○因假注書拿囚傳旨。敎以。今番則姑爲分揀。未修納筵說日記。卽令仕進修納。
정조 6년 · 강
有政。吏曹參判鄭一祥進。
정조 6년 · 목
敎曰。藥房提調許遞。政官牌招開政。○以朴天行爲修撰。鄭民始爲內醫提調。宋鍈爲甲山府使。
정조 6년 · 강
命李仁彬及拿査將卒。竝放送。
정조 6년 · 목
訓鍊都監啓言。李仁彬參量指一草記事。命下矣。旣無端緖。本局査事。又未覈得。臣於其間。不能無疑。臺疏所論。出自風閒。而行査不實。自歸落空。恭俟處分。敎以。李仁彬亦有人心。到此地頭。理無終諱之事。況卿多般行査。不惟不得實狀。疑端乃反層生。卿之草記中此事之歸於落空。國體別無所損云云。正合予意。且閒入侍承宣之言。同副伊日以散班祗迎。目擊揮扇之人。而明是解嚴大隊軍之殿後散五中。騎馬一軍校之事云。其言明白有條理。蓋於其時隨駕射隊軍兵。駕發時。先後只留一哨隨駕。餘皆解嚴。使之落浚隨行。到城外解去。解嚴之陣。雖有揮扇之事。不足爲罪。而路傍觀者之不識此委折。認以爲後廂。亦不是異事。此事今可謂妥帖。李仁彬。分付該府。使卽放送。拿㭗將卒。亦幷放送。該大將越俸傳敎勿施。
정조 6년 · 목
予曰。鄭萬始昨已入來耶。有防曰。望筒未下。故仍爲出去矣。予曰。當下落點。筵退後使之仕進。予曰。日熱如此。多有雨意乎。有防曰。然矣。
정조 6년 · 강
命臺諫在外未肅拜人。幷許遞。今日政差出。
정조 6년 · 목
敎曰。守令辭朝。難雖已催促。未署經人員多有之。而兩司行公臺諫。各只是一人云。在外未肅拜。衆所共知實故人。幷許遞。今日政差出。又敎曰。未下直守令。皆令再明日辭朝。
정조 6년 · 강
遞刑曹判書鄭民始。
정조 6년 · 목
敎曰。刑曹判書鄭民始許遞。今日政差出。
정조 6년 · 강
改差慶源府使金處漢。
정조 6년 · 목
吏曹以處漢親年啓請改差。敎以。有闕之代。今日政差出。
정조 6년 · 강
有政。吏曹參判鄭一祥。兵曹參判徐有寧進。
정조 6년 · 목
以李在協爲大司憲。金魯淳爲大司諫。權坪金履厚爲掌令。金翊休爲獻納。李馨德爲正言。李性源爲刑曹判書。趙尙鎭爲大司成。李燁爲慶源府使。鄭淵淳爲副應敎。徐龍輔爲副修撰。金㻐爲永宗僉使。
정조 6년 · 강
命禁御兩營所屬嶺南軍兵。以他道推移立番。
정조 6년 · 목
敎曰。向於次對時。以禁御兩營嶺南軍。八月當之上番與否。有言端。而欲觀伊後日氣。兼欲待農形狀本之來到。姑令待下敎矣。比聞本道穡事始暵終澇。無望有秋。況累十餘邑當徵之軍。太半是賑邑。瘡痍未蘇。齋糧上京。在渠輩。不但爲難支之端。害及隣族。胎弊不些。旦今徵發之期。只隔一日月。不可不趁期。兩營屬慶尙道軍兵。勿爲徵石。以他道推移立番事。分付該營。仍令廟堂。卽爲行會本道監兵使處。俾卽曉諭。各安厥業事。措辭知委。
정조 6년 · 강
命鄭德弼之賂物。推給本主。
정조 6년 · 목
敎曰。日前臺疏。以鄭德弼之誘引湖南愚氓。製給上言文字。厚徵賂物。看作能事爲言。則收斂物貨。推給本主。自是國典所在。此則本道監司査實推給之意。令該曹分付該道。
정조 6년 · 강
命宣傳官等之弊。自渠廳摘發報兵曹。
정조 6년 · 목
因啓螺宣傳官望單子。敎以。近開啓螺節目。宣傳官輩多不遵用。許多違越之事。鄙屑之習。種種不一其端。此後復聞有此等之弊。自上何必煩敎。自渠廳中行首宣傳官摘發該次知宣傳官。報兵曹草記論罪。頭目實內吹。照律嚴治。又敎曰。近來宣傳官輩擧行駭然。以至今日入番內吹執頉。此輩將焉用哉。宣傳官試講。明日爲之。
정조 6년 · 강
持平尹履相陳疏辭職。仍請前掌令鄭德弼嚴鞠得情。賜批。
정조 6년 · 목
疏略曰。臣以李仁彬揮扇事。有所論列矣。伏蒙聖批。夬賜開納。旣令王府嚴問。又命軍門申査。遂至於落空。臣之風聞不審之失。於是乎著矣。伏乞亟賜鐫削。以爲妄言者之戒焉。且臣於日前論啓德弼也。未見其原疏。但聞其句語。凡於 宮闕之制。酌情參禮。儀文秩然。 寢楹增修。垣墉新築。爲今日臣子者。孰不感泣贊歎。而德弼抑何心腸。乃敢肆然容議於不敢言之地。以慽我殿下之心哉。臣謂前掌令鄭德弼。拿囚王府。以待用刑。嚴鞠得情。夬施王法。斷不可已也。批以。鄭德弼事。其疏中云云之旨意。則終未覺曉。到今深看。反歸屑越。雖以他臺彈語觀之。德弼之徵賂愚氓。製給上言一事。大是三司之羞恥。先施竄配之典。爾其勿辭察職。
정조 6년 · 강
持平李秀夏陳疏辭職。仍請前掌令鄭德弼設鞠嚴問。賜批。
정조 6년 · 목
疏略曰。臣昨見正言權裕疏批下者。有鄭德弼量處之敎。而原疏未及得見。故未知德弼所言之何事。及伏見諫臣疏。則果是德弼敢論臣子不敢言之事矣。噫。 宮闕制度。儀式得中。惟彼德弼獨何心腸。乃敢容議。臣謂德弼設鞠。明正典刑。斷不可已也。臣昨登筵席。當論不論。雖緣德弼原疏未及得見之致。其昏謬生疏之責。在所難逭。伏乞亟賜鐫削。以爲當年不言者之戒焉。批以。鄭德弼事。渠之旨意。何足深責。以捧賂一款。業以處分。爾其勿辭察職。
정조 6년 · 강
命遣吏郞。明日受香所。摘奸諸執事淸齋。
정조 6년 · 강
御春塘臺。行宣傳官試講。試官副司直鄭民始。訓鍊都正李柱國。
정조 6년 · 목
予曰。都憲上疏。何時入來耶。左承旨徐有防曰。開門後郞爲來呈矣。命開講。又命考官催促入來事分付。予曰。抄啓文臣試券持來乎。左副承旨沈念祖曰。果已捧入矣。予曰。參考官牌去來。催促事分付。予曰。試券持入。予曰。詩題出於何書。而此果何語耶。念祖曰。語在集書圖成而唐時事也。予曰。考之。念祖等承命先考五言律。詩題白龍皮扇。押涼。讀奏第二地。予曰。此作甚當爲第一。四句皆爲批點矣。念祖等曰。誠然矣。考訖命退。
정조 6년 · 강
召見藥院提調鄭民始副提調嚴璹等于誠正閣。
정조 6년 · 목
民始曰。日熱如此。聖體若何。予曰。一樣矣。民始曰。都提調猝有病故。不得入侍矣。予曰。有何病耶。民始曰。語音猝然拙澁。似是膈痰滞於經絡而然矣。民始曰。臣等方欲診察聖候。與醫官同爲入來矣。予命醫官診脈。道絅診察後伏奏曰。左右三部。沈緩而微弱矣。丁文壽診察後伏奏曰。左三部則脈道完實。右三部則微弱矣。予曰。何爲脈道如是不調乎。文壽曰。近日日氣不調。而別無愆和之慮矣。民始曰。臣於閤外見在院之疏。則所以聲罪藥院者。罔有餘地。臣等雖無狀。不可一時蹲據矣。予曰。然則藥院將爲闕直乎。民始曰。雖至闕直。顧臣情勢。難可蹲據矣。予曰。都承旨亦見其疏乎。璹曰。見其大體矣。
정조 6년 · 강
許施廣州留庫中折米。限二三千石加分之請。
정조 6년 · 목
藥院提調鄭民始啓言。廣州一邑。麥凶最甚。旱澇之災。比他尤㞃。來頭接濟姑勿論。目下民情。擧皆遑急。將不免流離㒹連之患。今番臣之廵審時。紛紜呼訴。咸請還分。所見慘然。所聞亦同。軍餉體重。此時加分。亦涉重難。而參以民情。亦不可無闊狹之道。留庫中拆米。限二三千石加分似好。當請廟堂之稟處。適値登筵。亦難遲待。故敢達。從之。
정조 6년 · 강
命李有白姑先絕島荐棘。此傳敎宣示外廷。
정조 6년 · 목
敎曰。凡我臣子之於毋事之地。其等威之截嚴果何如。則托以應旨。語逼坤殿。甚至十一字陋不忍汚足說。取以爲喩者。何等凶憯。間又比之於冤死匹婦。反或謂之以退處別殿。此是陽詆陰詬。間我兩宮。欲雋售他別般兇臆而然也。否則何其與去冬湖獄一囚之供。隱然相沕合耶。此猶不足。乃以與共三年之喪六字。肆之於章疏。極口詬罵。此六字當用於何許事耶。予亦聞來。不覺懍然而心寒。況在廷臣之心。其爲憤惋痛迫。又當如何。設或予雖無德。設道似此口氣。小大臣庶。固當以死爭之不暇。渠亦有人心。以毋事坤殿之人。尙敢萌此心發此言乎。又如下款語之侵及 慈聖。萬萬有驚駭者。其心所在。尤不可測。其他架虛之說。嫁媧之計。猶屬寡躬。特第二件事也。大抵此疏。謂之凶疏可乎。謂之急書可乎。噫。怪鬼不逞之徒。非無跳踉之跡。予之一味鎭安。豈無意也。蓋有以耳。民彝物則。卽天經地義之所不容已。而近已掃地。盡又盡矣。意外又有此悖之擧。豈非所謂明目張膽處乎。大義所在。當卽夬正典刑。以扶旣晦之倫常。而時値藏刑。理難如律。李有白姑先絕島荐棘。此傳敎一道。卽爲宣示外廷。
정조 6년 · 강
諸大臣處。命遣史官傳諭。仍傳命召。
정조 6년 · 목
政院啓言。議政府錄事來言。領議政徐命善。左議政洪樂性。右議政李福源以爲。人言危怖。不勝驚懍。走伏金吾。恭俟嚴譴云。仍納命召。何以爲之。敎以。卿等不見疏本之故。有此胥命之擧矣。已有俄下備忘。外此別無他敦勉之語。卿等勿待命入侍事。遣史官傳諭。仍傳命召。○又啓言。中樞府錄事來言。領中樞府事金尙喆。判中樞府事鄭存謙。判中樞府事鄭弘淳以爲。人言危怖。不勝驚懍。走伏金吾。恭俟嚴譴云。敎以。已有他大臣胥命之批。勿待命入來事。遣史官傳諭。
정조 6년 · 강
命大臣奉朝賀三司諸臣入侍。
정조 6년 · 목
政院啓言。領府事金尙喆。判府事鄭存謙。領議政徐命善。判府事鄭弘淳李徽之。左議政洪樂性。右議政李福源。伏見俄下傳敎。萬萬驚痛。急於懲討。率卿宰來詣閤下請對矣。奉朝賀金致仁。來詣閤外。同爲入侍。敎以。入侍。又啓言。三司諸臣有稟達事。來詣閤外請對。敎以。入侍。
정조 6년 · 강
以李亨元志[鄭:I-PERSON]志儉李世奭柳誼爲承旨。
정조 6년 · 강
召見時原任大臣卿宰三司諸承旨閣臣于誠正閣。奉朝賀金致仁。領中樞府事金尙喆。判中樞府事鄭存謙。領議政徐命善。判中樞府事鄭弘淳李徽之。左議政洪樂性。右議政李福源。奉朝賀徐命膺。知中樞府事具善復。判敦寧黃昇源。副司直韓光會。吏曹判書李命植。戶曹判書金華鎭。禮曹判書徐有隣。兵曹判書鄭好仁。司直鄭民始金魯鎭。判尹鄭昌聖。左尹蔡弘履。右尹尹塾。兵曹參判徐有寧。吏曹參判鄭一祥。刑曹參判金尙集。禮曹參判金文淳。咸春君李昌運。戶曹參判洪良浩。副䕶軍李敬懋李邦一徐有大申大謙李明運李漢泰金相玉李東曄。都正李柱國。同中樞李萬恢姜世晃沈墢李廷壽吳載熙。直提學沈念祖。檢校直閣金宇鎭。檢校待敎徐龍輔。都承旨嚴璹。左承旨徐有防。右承旨趙時偉。左副承旨沈念祖。右副承旨李謙煥。同副承旨林錫喆。記事官趙興鎭李祖承。記注官金健修金鳳顯。大司諫金魯淳。司諫尹長烈。掌令權坪金履厚。持平尹履相李秀夏。獻納金翊休。校理尹尙東。副校理李顯模。正言黃仁焙[炫:I-PERSON]。副修撰沈樂洙。
정조 6년 · 목
請對也。○致仁曰。臣則已退之人也。凡於朝廷間事。無一聞知。而卽伏見備忘記下者。則凶疏之變。出於法從之列。人心世道至此。無一可恃。原疏雖未得見。且聞諸大臣之言。則不道之說。不一而足。擬到不敢言之地。臣等之驚心痛骨。如不欲生。今日之相率請對。蓋欲仰請處分矣。予曰。凶疏中一篇旨意。皆是向坤殿不道之說。與共三年喪云云。東海匹婦云云。猶屬寡躬。付之狂妄之科。至如十一字云云。坤殿薄德云云。退處別宮云云。此何說也。民彝物則。天經地緯。掃地盡矣。載藉以來。豈有如此等凶言耶。予尤所傷痛者。辱寡躬坤殿之不足。至於 慈殿大計。顯有不滿之意。近來法綱雖曰乖損無餘。假托求言。忙急闖呈。專以詬罵爲事。到此地頭。寧欲無言。敎化若得休名明。人心有所懲畏。則凶肚逆腸。式月斯生。良由否德在位。不能導率之致。豈不瞿然耶。命善等曰。渠輩之眼無國法久矣。窮凶絕悖。前有澤徵。今有白。實是一串貫來。此而不加嚴覈。亂賊何所懲畏。人心何以底定乎。予曰。畏罪避死。人之常情。且夫婦之間。雖閭巷匹庶之賊。人所難言。而毋事之地。以無謂有。架空說去。浚出者愈怪。渠亦人臣。宮闕之間。設有是事。爲臣子者。痛迫罔極之不暇。胡亂爲說。詬罵爲事。不得不俄有處分矣。卿等之率卿宰請對者。果何事耶。命善等曰。臣等俄於金吾待命時。始聞凶言之狼藉。崩心痛骨。他不暇顧。玆以請對矣。早知若此。安以臣等之處義。至於待命。不卽請對乎。予曰。此時人心之淸亂。鎭安之策。惟恃於卿等。而少有事焉。卿等擧皆若是。豈不慨然。命善等曰。臣等忝在大官。使人心世道到此地頭。臣等固有罪矣。又曰。政院事。亦出於恇懹失措之致。凶疏入啓時。無一字措辭。循例捧入。事極朦然。不可無警。當該捧納承旨。削職何如。予曰。依爲之。在院承旨幷罷職。存謙曰。非但凶言狼藉。語到不敢言之地。臣等之痛冤。當如何哉。亟賜處分。有鄰等曰。此千古所無之事。膽驚心掉。無辭可達矣。命善曰。如澤徵輩。尙不處分。故凶肚必露。愈出愈奇。鎭安適足爲釀禍之端矣。樂性曰。俄下處分。不過荐棘。當覈不覈。直是輕典。臣功憂嘆矣。景源等齊聲奏曰。從古亂逆何限。而豈有如此賊哉。以不道之說。加諸 慈聖。且於毋事之地。公肆辱說。罔有紀極。載藉以來。所無之事也。亟賜處分。是臣等之望也。尙東等曰。臣等於都憲之疏。誠不勝萬萬惶愧。溺職之罪。無所自容。伏願亟降兪音。以夬輿情。是臣等之望也。予曰。當量處矣。魯淳曰。卽伏見俄下備忘記。讀之未半。不覺心寒。彼有白凶肚逆腸。極惡大憝。決不可絕島荐棘而止。請有白。亟令王府拿囚設鞠。待用刑。狀正王法。予曰。姑先具格拿來。以待處分。魯淳等曰。噫嘻痛矣。李澤徵之罪。可勝誅哉。與有白窮凶極惡之說。一串貫來。而其時不爲嚴處。故有白又出矣。請本曹參議李澤徵。亟令設鞠嚴問。待用刑狀正王法。予曰。不允。命善等曰。有白事。幸準三司之啓。至於澤徵。尙靳兪音。人心將何以底定乎。予曰。設姑待下敎。至於應問各人。自刑曹捕廳。先爲推問。宣傳官李星會李潤集。假都事差下。使之擧行。捕廳合坐時。訓將及總帥。眼同爲之。
정조 6년 · 강
拿處假注書馬思仁。
정조 6년 · 목
敎曰。傳諭遲滯。當該注書拿處。
정조 6년 · 강
大司憲李在協上疏辭職。賜例批。
정조 6년 · 강
命藥房提調副提調上疏還給。
정조 6년 · 목
敎曰。此事可謂小事之小事。藥房提調副提調上疏還給。
정조 6년 · 강
遞左捕將李敬懋。以徐有大代之。
정조 6년 · 목
敎曰。左捕將聞有實病。許遞。前望單子入之。
정조 6년 · 강
命金吾時囚。今日內草記照律。
정조 6년 · 목
敎曰。此時禁府滯囚可悶。時囚皆令今日內。草記照律。
정조 6년 · 강
許施京畿還穀留庫二千石加劃之請。
정조 6년 · 목
京畿監司李亨逵以道內還穀留庫中限二千石。特許加劃馳啓。敎以。依狀請施行事。卽爲回諭。
정조 6년 · 강
竄鄭德弼于明川府。
정조 6년 · 목
義禁府啓言。前掌令鄭德弼。先施竄配之典命下矣。德弼明川府竄配。而具罪目。請依例押送。允之。
정조 6년 · 강
命時囚任嵂等議處。
정조 6년 · 목
義禁府啓言。慶尙前兵使任嵂。寧越前府使李正吾。甲山前府使李昌運原情。幷泛稱遲晩。嵂曾經閫師。正吾曾經侍從。昌運曾經宣傳官。幷請除刑推議處。允之。
정조 6년 · 목
敎曰。承旨前望單子入之
정조 6년 · 강
遞大提學金鍾秀。
정조 6년 · 목
敎曰。大提學無仍仼行公之例。判義禁來到闕外。未得肅謝云。其在禮使之方。豈無體諒之道。大提學許遞。
정조 6년 · 목
敎曰。此時臺諫不可不備員。在外及未肅拜人員許遞。前望單子入之。
정조 6년 · 강
命今日次對。退定於明日。
정조 6년 · 강
修撰朴天行上疏討李有白。仍辭職。賜批。
정조 6년 · 목
疏略曰。豈有如有白之窮凶極惡。萬剮猶輕者乎。設鞠嚴覈。究得根柢。噫。德相之至凶至慘之詋。待用刑。幷施當律焉。略陳自引之章。今因館直俱空。召牌儼臨。玆敢隨詣。拜章徑歸。伏乞亟降威罰。批以。李有白。業已拿來囚。何待爾言。當快洩神人之憤。以扶倫綱。次陳事當量處。爾其勿辭察職。
정조 6년 · 강
遞副校理李顯模。副修撰沈樂洙。修撰朴天行。
정조 6년 · 목
政院以顯模等牌不追罷職啓稟。敎以。不可不一伸廉隅。許遞。又敎曰。聞有實故。修撰朴天行許遞。
정조 6년 · 강
汰拿搜探都事李攀龍。當直都事金絅釆。
정조 6년 · 목
政院啓言。文書搜探都事及當直都事。事多稽緩。文書尙不搜納。當直亦不趍卽擧行。事之駭然。莫此爲甚。所當重勘。而本院請推外。無他罰。何以爲之。敎以。先汰後拿。
정조 6년 · 강
判義禁金鍾秀從縣道上疏辭職。賜例批。
정조 6년 · 강
吏曹判書李命植陳疏辭職。賜例批。
정조 6년 · 강
兵曹判書鄭好仁陳疏辭職。賜例批。
정조 6년 · 강
命李澤徵依臺啓拿囚。以待處分。
정조 6년 · 목
敎曰。卽觀李有源所告。李澤徵自經外邑。多錢致富。而至於今番李有白凶言。澤徵與有白聚會爛議。使之書呈。且以謂自在澤徵呈疏之前。已有相議云爾。則此澤徵以疑似之說。先發於前。誑惑民心。有白以罔測之言。繼發於浚。詬罵莫重之地。不料人心也世道也至此之無奈何也。昨靳臺陪。猶以澤徵疏外面看之。似無大段驚心處也。到今彰露之情。殆有甚焉。此而置之。朝野何以知此事牀。詞案昭在。關係倫綱。李澤徵依臺啓拿來囚。以待處分。
정조 6년 · 강
命掌設中官權宜寧文益成等。拿處分揀。
정조 6년 · 목
因拿處傳旨。有是命。
정조 6년 · 강
命時囚金鼎國等勘放。
정조 6년 · 목
義禁府啓言。時囚罪人金鼎國。笞四十收贖。附過還職。李恒演笞五十收贖。解見任別敍。白東運任嵂尹勉遠等。各杖六十收贖。奪告身一等。李正吾削職。永勿敍用。李運昌告身盡行追奪。又五年禁錮。徒三年定配。以喪前所犯收贖。幷請放送。允之。鼎國功減一等。勉遠功議。各減一等。
정조 6년 · 목
敎曰。推鞫爲之。又敎曰。昨因李有源所告。知李澤徵之參涉爛議於有白疏中凶言。獄體所在。不得已命捕矣。反復思之。差與有白之所吐引而無間焉。蓋有源卽有白之弟也。渠之援告澤徵者。安知非爲渠兄出死中求生之計。要作目前姑且分罪之意也。且澤徵之向來一疏。腸肺之在此在彼姑勿論。比諸有白凶言。決不可比而同之。以恤囚之意言之。當此極熱。老物之許久囚繫。得無徑斃之慮乎。向浚按問。情跡如又綻出。到彼誅之。殛之亦未晩矣。魯亦有似此已例。罪人李澤徵。姑令解枷事分付。
정조 6년 · 강
遞同義禁李敬養。以蔡弘履代之。
정조 6년 · 목
敎曰。同義禁李敬養許遞。前望單子入之。
정조 6년 · 강
命金吾堂郞。令該曹口傳差出。
정조 6년 · 목
領議政徐命善啓言。推鞫有命。禁府堂上有闕代。都事汰去代。請令該曹郞爲口傳差出。從之。
정조 6년 · 강
命禁府都事。以年少人相換。
정조 6년 · 목
敎曰。禁府都事多是生疏之人云。擧行每致生頉。令該曹以年少解事人。口傳相換。
정조 6년 · 강
校理金履正啓請兵判鄭好仁施譴削之典。賜批。
정조 6년 · 목
履正啓言。兵曹判書鄭好仁。乃於訓鍊院貶目疏封之浚。改其中考。置諸上考。題目相左。物情駭惑。不卽自引於開坼之時。又不首實於封章之日。臣謂兵曹判書鄭好仁。亟施譴削之典。批以。貶題之當初誤書。雖因於照檢。然其覺悟之後。不卽首實。開坼時旣不勿施。都政日又不引罪。了無釐正之意。顯有漫漶之嫌。職是本兵。委毗不輕。則比等小事。如是掩弊。譴削之典。未知其爲過。從之。
정조 6년 · 강
遞大司諫金魯淳。司諫尹長烈。獻納金翊休。正言黃仁烗。掌令權坪金履厚。持平尹復[履:I-PERSON]相李秀夏。
정조 6년 · 목
政院以魯淳等牌不進啓請罷職。敎以。許遞。
정조 6년 · 강
以申應顯爲大司諫。朴聖泰爲司諫。李夔爲獻納。崔烜爲正言。金載人魚錫齡爲掌令。李顯摸柳協基爲持平。
정조 6년 · 목
敎曰。臺望單子入之。
정조 6년 · 목
以沈樂洙爲副修撰。
정조 6년 · 강
以李敬養爲知義禁。口傳也。
정조 6년 · 강
以金熤爲兵曹判書。
정조 6년 · 강
召見大臣于誠正閣。領議政徐命善。左議政洪樂性。右議政李福源。
정조 6년 · 목
予曰。問目已爲出草乎。命善曰。問目草玆持入矣。予曰。入之。予曰。問目好矣。先以此推問。而諸大臣各出意見。臨時覈問。命刑曹參議入侍。李養鼎進前。予曰。罪人李夢麟。俄命出付刑曹。須善爲覈實以聞。此罪人嘗出入於刑議家云。其在推問之際。似易取服。故今日有此除名矣。養鼎曰。臣熟知夢麟之爲人。本來妖惡無雙。畢竟緊犯逆獄。臣當以所聞者。嚴覈以奏矣。命善等曰。臣等先退。推鞫進去之意。何如。予曰。卿等先退。刑議亦卽赴衙。推問罪人。
정조 6년 · 강
命設鞫推覈時。勿連他人事。傳諭委官。
정조 6년 · 목
敎曰。俄筵巳申申諭之。卿等想已領會。而大抵李有白。爲今日北面之臣。肆發凶言。誣逼 慈聖。詬罵坤殿。實是載籍所未有。至於事關寡躬。猶屬勿問之科。特以係干于莫重。不得已按問。而推以常理。一有白之外。豈更有如許之人。而意外捕廳之招。李澤徵又發。又不得已設鞫。然於推覈之時。必念筵敎。只問肯綮。勿連他人事。傳諭委官。
정조 6년 · 강
以金魯鎭爲江華留守。備薦也。
정조 6년 · 목
敎曰。本兵之長。不可暫曠。江華留守之代。卽刻擬薦事。言于廟堂。
정조 6년 · 강
政院議啓請寢李澤徵解枷囚之命。賜批。左承旨李亨元。左副承旨沈念祖。右副承旨李世奭。同副承旨柳誼。
정조 6년 · 목
議啓以爲。澤徵有白之前浚凶疏。互相唱和。而嚴覈之稍延晷刻。尙功輿情之憤鬱。則今此解枷囚之命。實不勝萬萬驚惑之至。臣等職沗出納。決不可奉承。玆敢繳還。批以。筵席已諭。李澤徵之疏則跡也。李有源之招情也。今欲因跡參情。跡與情不無相混之歎。俄下之敎。實出深長遠慮。復値按問。如獲眞贓之尤著。何必惜一澤徵也。如是處分。益彰有白絕悖罔測罪也。一則稍區別於澤徵也。郞爲頒布。
정조 6년 · 강
命崔鍾岳移送禁府事。分付該廳。
정조 6년 · 강
領府事金尙喆箚陳病狀。乞降威罰。賜批。
정조 6년 · 목
箚略曰。迺有本府推鞫之命。臣亦尙帶樞衘。以輿疾討賊之義。何可自恤於一身去就。而風痰作孼。精神昏瞀。欲起還仆。跡涉占便。此豈臣分之所敢出。而臣心之所敢安哉。玆不得不冒死呼籲。伏乞重降威譴。以勴臣工。以肅朝綱焉。批以。愼節爲卿悶念。前此大小公坐。卿皆引年不參。尤無爲引之端。卿須妥心勿辭。善攝。仍命遣史官傳諭。
정조 6년 · 강
兩司聯箚請寢李澤徵解枷囚之命。賜批。大司諫申應顯。司諫朴聖泰。掌令魚錫齡。持平李顯模柳協基。獻納李夔正言崔煌[烜:I-PERSON]。